LOODUSLIKUD TINGIMUSED  Võrumaa põhjaosas domineerib lainjas moreenmaastik looklevate jõgede ning niitudega, rohke põllumaa ning tiheda asustusega. Maakonna loodeosa asetseb Otepää kõrgustiku kagunõlval, mis on liigestatud sügavast  loode-kagusuunalisest Urvaste ürgorust, milles asuvad kaks Võrumaa ilusamat orgjärve - Ühtjärv ning Lõõdla järv. Võrumaa lääneosas, Antsla linnast lõuna ja kagu pool valitseb kuppelmaastik. Võrumaa keskosa läbib Võru orund, mille põhjal on kaks suuremat järve - Vagula ja Tamula. Hargla nõos laiuvad suurtel pindadel männimetsaga kaetud tasased liivikud ehk sandurid, vaheldudes väiksemate orgude ning nõgudega.